Davison oor nog ŉ dood aangeklaSean Davison. Foto: Facebook via DignitySA. Prof. Sean Davison staan nou ook op ŉ tweede aanklag van moord tereg nadat hy Vrydag in die landdroshof in Kaapstad verskyn het. Davison (57) is in September in hegtenis geneem in verband met die genadedood van sy vriend, dr. Anrich Burger, in November 2013. Davison, stigter van Dignity SA, ŉ organisasie wat hom beywer vir die verandering van wetgewing om verstandelik bekwame volwassenes die opsie van ŉ “waardige dood” te gee, indien hulle dit so verkies, is kort daarna op borgtog van R20 000 vrygelaat. Die staat het egter tydens Davison se verskyning Vrydag bekend gemaak dat hy nou op nog ŉ aanklag van moord teregstaan. Hy word ook aangekla in verband met die dood van Justin Varian op 25 Julie 2015 in Fresnaye in Kaapstad. Volgens die staat het Davison ŉ plastieksak oor Varian se kop getrek en helium daarin ingespuit om hom te versmoor. Varian wou glo sterf. Die saak is tot 29 Januarie uitgestel. Die hof het tydens Davison se vorige verskyning in September gehoor Davison het glo al soortgelyke “moorde” gepleeg. Davison is in 2010 in Nieu-Seeland in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vyf maande in huisarres in Nieu-Seeland, en het in Mei 2012 na Suid-Afrika teruggekeer. Davison, ŉ pa van drie, het reeds aangedui dat hy van plan is om onskuldig te pleit. Die Nasionale Vervolgingsgesag (NVG) het vroeër in ŉ verklaring gesê dit het onder die polisie se aandag gekom dat Davison glo van plan was om Suid-Afrika gedurende September te verlaat. Davison se borgtogvoorwaardes sluit in dat hy hom weekliks by die Pinelands-polisiestasie moet aanmeld, sy paspoort en reisdokumente moet inhandig en nie die Wes-Kaap mag verlaat nie.